ELF lubab talgu-, suve- ja loodusesõpradele, et heinakuu tuleb ELFi talgutel vägagi heinalõhnaline ning nii mõnelgi talgureisil on võimalusi selle nuusutamiseks. Ent jagub ka kadakaid ja kõresid. Haara reha, naudi suve, Eestimaad, selle võrratut loodust ja häid inimesi!
Heinalisi ootavad:
Heinateotalgud Karulas 15. – 18. juuli
Eriliseks teeb selle heinateo Karula kordumatu kuppelmaastik. Igal hetkel võid heita reha ja karastada end Ähijärves, mis on otse puisniidu kõrval.
Talgujuht: Kirke Torpan
Rohkem infot ja kirjapanek: http://talgud.ee/talgud/2012/karula
Heinategu Viidumäe puisniidul 26. – 29. juuli
Rahulik riisumine Saaremaa kõrgeima tipu nõlval, ümberringi käimas siinse muusikaelu lahutamatu osa – ritsikate folk.
Talgujuht: Arvo Aljaste
Rohkem infot ja kirjapanek: http://talgud.ee/talgud/2012/viidumae
Hobusega heinategu Koival 28. – 31. juuli
Koiva kandis läheme appi kohalikule aktiivsele hobusele, kes kohalike meeste kaasabil (või oli see vastupidi?) on ette võtmas kena lapi Läti piiri lähedast niitu.
Talgujuhid: Kristo Pärn ja Evelin Uibokand
Rohkem infot ja kirjapanek: http://talgud.ee/talgud/2012/koiva
Ent ka heinanohuga talgusõbrad leiavad talgukalendrist omad võimalused:
Nedrema puisniidu talgud 5. – 8. juuli 2012
Põhjala suurim puisniit ootab talgulisi appi servade võsastumisega rinda pistma. Hein ootab veel oma aega – suurepärane võimalus uurida sadu kauneid õisi.
Talgujuhid: Rimo Lausmaa ja Helena Stamberg
Rohkem infot ja kirjapanek: http://talgud.ee/talgud/2012/nedrema
Kõretalgud Saastnas 15. – 17. juuli 2012
Käib ELFi talgute kõre aasta. Talgusõbrad tähistavad seda loomulikult ikka talgutega. Saastna talgud on kõre talgutest sellel aastal esimesed.
Talgujuht: Pille Pirn
Rohkem infot ja kirjapanek: http://talgud.ee/talgud/2012/saastna
Kurese loopealsetalgud 19. – 22. juuli 2012
Kurese talgutel võib igaüks veenduda, et looduslugu ja ajalugu on Eestimaal omavahel väga tihedalt põimunud. Küla, mille ajalugu ulatub muinasaega, peidab ka märkimisväärseid loodusväärusi.
Talgujuhid: Eneli Luts ja Rutt Männaste
Rohkem infot ja kirjapanek: http://talgud.ee/talgud/2012/kurese
Kõr(r)ed krae vahele!
ELFi talgukorraldajad